時宰生日詩六首  其四
作者：周紫芝
朝代：宋

paragraphs: 鳯管吹新陽，夙駕款寒谷。
鑾車次原廟，陰雲立紛覆。
皇天倏開霽，羲馭亦返軸。
明庭朝百靈，雲韶奏新曲。
天神下璇穹，精意儼森肅。
霜華潔彫俎，夜寂響鳴玉。
燎烟升紫壇，龍旂護黄屋。
齊明坐宣室，肸蠁來萬福。
大沛均四方，穆穆煕庶俗。
熟知廊廟功，一德天所燭。